**М.К.Сабиров**

**(Ташкент, Узбекистан)**


**СОЛИҚ ИСЛОҲОТЛАРИНИНГ МАМЛАКАТ ИҚТИСОДИЙ ТАРАҚҚИЁТ СТРАТЕГИЯСИНИ АМАЛГА ОШИРИШДАГИ РОЛИ**

*Мақолада мамлакатимизда амалга оширилаётган солиқ ислоҳотлари ва уларнинг иқтисодий тараққиёт стратегиясини амалга оширишдаги аҳамияти хусусида фикр юритилган ва тегишли таклиф ҳамда хулосалар келтирилган.*

*Таянч сўз ва иборалар: солиқ ислоҳотлари, солиқ юки, солиқ имтиёзлари, фойда солиғи, ягона солиқ тўлови, жисмоний шахслар даромад солиғи, акциз солиғи, мол-мулк солиғи.*

Барчамизга маълумки, сўнгги йиллар мобайнида республикамиз солиқ сиёсати туб ўзгаришлар асосида амалга ошириб келинмоқда. Бу ислоҳотлар асосан солиқ сиёсатини эркинлаштириш, иқтисодиётда солиқ юкини камайтириш, солиққа тортишни унификациялаш ва соддалаштириш ҳамда солиқ маъмурчилигини такомиллаштиришга қаратилган бўлиб, бу борада маълум натижалар қўлга киритилмоқда. Хусусан, миллий иқтисодиётда солиқ юки даражасининг охирги йилларда сезиларли даражада камайишига эришилди. Биргина 2013 йилда 2012йилга нисбатан ўзида иқтисодиётдаги солиқ юки 21.5 фоиздан 20.5 фоизга пасайганини кўриш мумкин.

***Расм. Ўзбекистонда макроиқтисодий солиқ юки даражасининг ўзгариши*** (ЯИМга нисбатан фоизда)



Иқтисодиётдаги солиқ юки даражаси умумий кўрсаткич эканлигини инобатга оладиган бўлсак, иқтисодиётнинг айрим соха ва тармоқларидаги нисбатан юқори солиқ юкини камайтириш борасидаги амалий ишларни давом эттириш мақсадга мувофиқдир, солиқ юкини камайтирилиши бевосита солиқ ставкалари ва солиқ базасидаги ўзгаришларда ўз ифодасини топади десак муболаға бўлмайди. Хусусан 2014 йилда юридик шахслардан ундириладиган фойда солиғи ставкаси 9 фоиздан 8 фоизга, жисмоний шахслар даромад солиғининг қуйи ставкаси эса 8 фоиздан 7.5 фоизга пасайтирилди. 2015 йилда эса бу борадаги ишлар янада кенгайтирилди, жумладан фойда солиғини ставкасининг жорий йил учун 0.5 пунктга пасайтирилганлиги, жисмоний шахслар даромад солиғининг табақалаштирилган ставкаларида, шу жумладан бир минимал иш ҳақи миқдоридаги даромадлари учун 0 фоизли солиққа тортиш жорий қилинганлиги, фермер хўжаликлар ва кичик корхоналар учун ягона ижтимой тўлов ставкаси 10 пунктга пасайтирилганлиги фикримизнинг яққол ифодасидир.

Бундан ташқари, 2014 йилда товарларнинг айрим турларини ишлаб чиқаришни кенгайтириш ва хизматлар соҳасини ривожлантиришни янада рағбатлантириш мақсадида Ўзбекистон Республикаси Президентининг айрим Фармон ва Қарорлари билан илгари берилган бир қатор солиқ имтиёзларининг амал қилиш муддатлари узайтирилдиАлбатта, тадбиркорлик субъектлари учун кўзда тутилган мазкур солиқ имтиёзлари амал қилиш муддатининг ўрта ва узоқ муддатларга узайтирилиши улар молиявий имкониятларининг янада кенгайишига, иқтисодий фаоллигининг ортишига ижобий таъсир кўрсатади. Энг асосийси, жамият ва иқтисодиёт учун стратегик аҳамиятга эга соҳаларда фаолият юритиб ижтимоий зарур товарларни ишлаб чиқаришларини рағбатлантиради.

Ўз навбатида, кейинги йилларда айрим солиқлар ва мажбурий тўловлар ставкаларининг оширилиши ёки солиқ солиш базаларининг кенгайтирилиши иқтисодиётда солиқ юкининг адолатли тақсимланиши, капитал ҳаракатининг самарали йўналтирилиши, ишлаб чиқариш омилларидан оқилона фойдаланилиши ҳамда солиқларнинг манзилли бўлишини таъминлайди.

Юридик шахслардан олинадиган фойда солиғи ставкаси 8 фоиздан 7.5 фоизга, жисмоний шахслар мол-мулк солиғининг табақалашган 1.2, 1.4 ва 1.8 фоизлик ставкалари мос равишда 1.3, 1.6 ва 2.2 фоизга оширилиши солиқ юкининг шахсий тўғри солиқлардан реал тўғри солиқларга кўчирилишига, бу эса иқтисодиётда ўлик капитал шаклланишини чеклаб, даромадларнинг реинвестиция қилинишини рағбатлантиришга хизмат қилади.

Фуқароларнинг Пенсия жамғармасига мажбурий суғурта бадали ставкасининг йилдан-йилга ошириб келиниши ва 2015 йилда 6.5 фоиздан 7 фоизга кўтарилиши ҳамда тўланадиган бадал суммаларининг якка тартибда ҳисобга олиш тизимининг жорий қилиниши ижтимоий солиқларнинг манзилли бўлишига хизмат қилгани ҳолда ривожланган халқаро амалиётга уйғунлашувни таъминлайди.

“Ўзнефтмаҳсулот” АК нефть базалари томонидан автомобиль бензини ва дизель ёқилғисини истеъмолчиларга тўғридан-тўғри шартномалар бўйича сотишда транспорт воситаларига бензин, дизель ёқилғиси ва газ ишлатганлик учун солиқнинг ҳисобга олиниши эндиликда, биринчидан, мазкур солиқ юкининг адолатли тақсимланишини таъминлайди, иккинчидан, ёқилғидан янада оқилона ва самаралироқ фойдаланишга ундайди.

Айрим акцизости маҳсулотларга акциз солиғи ставкаларини индексациялаш (вино маҳсулотларига 5-10 фоиз, пивога 15 фоиз, коньяк, ароқ ва бошқа алкоголь маҳсулотларига 15 фоиз, тамаки маҳсулотларига 10 фоиз) орқали оширилиши инсон соғлиғига зарарли бўлган бундай маҳсулотлар нархининг кўтарилиши ҳисобига улар истеъмолини чеклашга, бўшаган даромадларидан кишиларнинг рационал фойдаланишига ундайди.

Хулоса қилиб шуни айтишимиз мумкинки, юқорида айтиб ўтилган солиқ сиёсатининг асосий йўналишларидаги ўзгаришлар йиллар давомида ўзини оқлаган солиқ ислоҳотлари стратегиясининг изчил давоми сифатида миллий иқтисодиётимизнинг янада ривожланишига хизмат қилади.

**Фойдаланилган адабиётлар рўйхати:**

1.Ўзбекистон Республикаси Солиқ Кодекси: Расмий нашр -Ўзбекистон Республикаси Адлия вазирлиги - Т.: “Адолат”, 2012 й. -590 Б.

2.Ўзбекистон Республикаси Президентининг “Ўзбекистон Республикасининг 2014 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги 2099-сонли Қарори (2013 йил 25 декабр).

3. O‘zbekiston Respublikasi Prezidentining 2014 yil 4 dekabrdagi “O‘zbekiston Respublikasining 2015 yilgi asosiy makroiqtisodiy ko‘rsatkichlari prognozi va Davlat byudjeti parametrlari to‘g‘risida”gi PQ-2270-sonli qarori.

4. Ваҳобов А., Жўраев А. Солиқлар ва солиққа тортиш. //Дарслик. –Т.: “Шарқ”. 2009. -526 б.

5. [www.soliq.uz](http://www.soliq.uz)-Ўзбекистон Республикаси Давлат солиқ қўмитаси расмий сайти.